Nýtt fyrirtækjamerki og ný heimasíða Fiskmarkaðs Íslands var kynnt á Íslensku sjávarútvegssýningunni . Páll Ingólfsson framkvæmdastjóri fyrirtækisins segist hafa komist að því að margt fólk , meira að segja fólk í sjávarútvegi , vissi ekki hvaða starfsemi færi fram hjá Fiskmarkaði Íslands . “ Þess vegna fórum við af stað í hugmyndafræðivinnu og ákváðum að lífga upp ímynd fyrirtækisins . Við byrjuðum á því að búa til nýja heimasíðu og notuðum tækifærið og skiptum um lógó . Hefðum auðvitað átt að gera það á sínum tíma þegar Fiskmarkaður Íslands varð til , þegar hann sameinaðist fiskmörkuðunum í Reykjavík , Þorlákshöfn og Skagaströnd , því merkið var ennþá fjallgarðurinn á Snæfellsnesi . Þetta er aðeins byrjunin á meiri ímyndarvinnu sem við ætlum að fara í , ” sagði Páll í samtali við Skessuhorn . “ Þeir sem horfa mest til okkar á þessari sýningu eru erlendir viðskiptavinir og fiskmarkaðsmenn , ” sagði Páll aðspurður um væntingar hans til sýningarinnar . “ Kannski því miður þá eru Íslendingarnir ekkert mikið að pæla í því sem við erum að gera . En tölvukerfið okkar og uppgjörskerfið sem við erum með hérna á skjánum vekur alltaf athygli erlendra gesta og þeir stoppa mikið hjá okkur . Við erum líka að velta fyrir okkur aðferðum til þess að fá hinn almenna borgara til að fara inn á heimasíðuna okkar . Það mun væntanlega koma eitthvað nýtt í þeim efnum inn á heimasíðuna á næstu vikum , án þess að ég ætli að segja hvað það er , ” sagði Páll Ingólfsson að lokum og brosti .